สั่งรถขยะวิ่งซ้ายไม่เกิน 60 กทม.ออกกฎแก้ปัญหาร้องเรียน-ถูกร้องเจอสอบวินัย
เมื่อวันที่ 12 พ.ค.63 นางศิลปสวย ระวีแสงสูรย์ ปลัดกรุงเทพมหานคร เปิดเผยถึงมาตรการควบคุมการเก็บขนมูลฝอยของกรุงเทพมหานคร ว่า เพื่อให้การดำเนินการเป็นไปด้วยความเรียบร้อยและเป็นไปในแนวทางเดียวกัน และลดปัญหาข้อร้องเรียนจากรถเก็บขนมูลฝอยของกรุงเทพมหานคร จึงกำหนดมาตรการควบคุมการเก็บขนมูลฝอยของกรุงเทพมหานคร 7 มาตรการ ดังนี้1.ควบคุมการใช้รถเก็บขนมูลฝอย โดยให้ขับรถในทางเดินรถด้านซ้าย และต้องไม่ล้ำกึ่งกลางของทางเดินรถ ยกเว้นทางเดินรถด้านซ้ายมีสิ่งกีดขวางหรือถูกปิดการจราจร หรือทางเดินรถนั้นกำหนดให้เป็นทางเดินรถทางเดียว หรือทางเดินรถนั้นกว้างไม่ถึง 6 เมตร และให้ขับรถในช่องซ้ายสุดหรือใกล้กับช่องเดินรถประจำทาง2. จำกัดความเร็วรถเก็บขนมูลฝอยไม่เกิน 60 กิโลเมตรต่อชั่วโมง ในเขตกรุงเทพมหานคร และความเร็วไม่เกิน 80 กิโลเมตรต่อชั่วโมงบนทางหลวงพิเศษหมายเลข 7 ทางสายกรุงเทพมหานคร-เมืองพัทยา และทางหลวงพิเศษหมายเลข 9 (ถนนกาญจนาภิเษก)3.ควบคุมให้รถเก็บขนมูลฝอยที่มีถุงบรรจุมูลฝอยอยู่บนตัวรถเก็บขนมูลฝอย ภายในตู้อัดมูลฝอย รถยกภาชนะรองรับมูลฝอย และรถกระบะเทท้าย จะต้องผูกมัดปากถุงให้เรียบร้อย และยึดโยงกับตัวรถให้แน่น ไม่ให้ตกหล่น หลุดร่วง4. ปิดคลุมขยะ หรือถังบรรจุมูลฝอยที่ตัวรถฯ หรือถังรองรับมูลฝอยทุกประเภท ขณะขนย้าย ด้วยตาข่ายหรือผ้าใบอย่างมิดชิด และห้ามถอดฝาท้ายรถเก็บขนมูลฝอยแบบกระบะเทท้าย ขนาด 6 ตัน เพื่อป้องกันขยะตกหล่น5.หากพบมีน้ำขยะรั่วไหลจากรถเก็บขนมูลฝอยให้แจ้งศูนย์รถเช่าเก็บขนมูลฝอย ดำเนินการซ่อมแซม หากดำเนินการไม่แล้วเสร็จ ให้ใช้รถสำรองแทน และห้ามนำรถเก็บขนมูลฝอยคันดังกล่าวออกมาใช้งาน จนกว่าจะซ่อมแซมเรียบร้อย6. อบรมให้ความรู้เกี่ยวกับกฎหมายจราจรให้แก่พนักงานขับรถเก็บขนมูลฝอย และเจ้าหน้าที่ที่เกี่ยวข้องและ 7.หากมีเหตุร้องเรียนกรณีดังกล่าว อันเป็นเหตุให้กรุงเทพมหานครเสียหาย ให้ผู้บังคับบัญชาของหน่วยงาน ดำเนินการทางวินัยตามควรแก่กรณี.
มาตรการควบคุมการเก็บขนมูลฝอยของกรุงเทพมหานคร ว่า เพื่อให้การดำเนินการเป็นไปด้วยความเรียบร้อยและเป็นไปในแนวทางเดียวกัน และลดปัญหาข้อร้องเรียนจากรถเก็บขนมูลฝอย
รถขยะ,รถเก็บขยะ,รถขยะมูลฝอย,คุมความเร็วรถขยะ,จำกัดความเร็วรถขยะ,ขยะมูลฝอย,ข่าววันนี้